SKRIFTLIG FORESPØRGSEL P-1875/99

af Alexander de Roo (Verts/ALE) til Kommissionen

(12. oktober 1999)

Om: Eventuel overtrædelse af habitatdirektivet

Er Kommissionen bekendt med, at de belgiske, nederlandske og tyske myndigheder arbejder med planer for genåbning af den jernbaneforbindelse, der gik under navnet Ijzeren Rijn?

Er Kommissionen bekendt med, at den gamle linjeføring af denne jernbaneforbindelse for godstransport går tværs gennem nationalparken De Meinweg?

Er Kommissionen bekendt med, at De Meinweg er udpeget som stille område og særligt beskyttet område inden for rammerne af Natura 2000?

Er Kommissionen bekendt med, at habitatdirektivet 92/0043/EØF(1) blandt andet vedrører den for Nederlandenes vedkommende enestående forekomst af hugormen (Vipera berus)?

Deler Kommissionen den opfattelse, at genåbningen af en jernbaneforbindelse til godstransport gennem dette område er i strid med habitatdirektivet, som blandt andet skal beskytte hugormen, paddearten Pelobates fuscus, firbenarten Triturus cristatus og tranen?

Hvilke skridt agter Kommissionen at tage for at sikre, at Nederlandene for så vidt angår De Meinweg fuldstændigt overholder habitatdirektivet?

Er Kommissionen rede til at opfordre regeringerne i Nederlandene, Belgien og Tyskland til seriøst at undersøge moderne alternativer til Ijzeren Rijn-forbindelsen fra og til Venlo?

Mener Kommissionen, at en moderne jernbaneforbindelse for godstransport også bør kombineres med en ny passagerforbindelse på linjen Antwerpen-Venlo-Rhurområdet?

(1) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(22. november 1999)

Kommissionen har kendskab til drøftelserne mellem de belgiske, tyske og hollandske myndigheder om den mulige genåbning af jernbanelinjen Ijzeren Rijn, men den har endnu ikke fået oplysning om resultaterne af drøftelserne.

Kommissionen er klar over, at jernbanelinjen går gennem nationalparken De Meinweg.

Kommissionen er bekendt med, at De Meinweg indgår i Natura 2000-nettet. Parken er klassificeret som særligt beskyttet område i henhold til Rådets direktiv 79/0409/EØF af 2. april 1979 om beskyttelse af vilde fugle(1) (1 600 hektar). Det er også foreslået som lokalitet af fællesskabsbetydning i henhold til Rådets direktiv 92/0043/EF af 21. maj 1992 om bevaring af naturlige levesteder og af vilde dyr og planter (1 807 hektar). Kommissionen er også bekendt med, at området er klassificeret som Stiltegebied. Da denne klassifikation kun er baseret på national lovgivning, har den ingen følger i henhold til fællesskabslovgivningen.

Hugormen (Vipera berus) nævnes ikke i bilag II eller IV til direktiv 92/0043/EF, og er derfor ikke beskyttet i henhold til dette direktiv. Medlemsstaterne har naturligvis ret til selv at beskytte levesteder eller arter, som ikke nævnes i direktiv 92/0043/EF, som i dette tilfælde hugormen i Nederlandene. Det kan imidlertid være et relevant aspekt for gennemførelsen af Rådets direktiv 85/0337/EØF af 27. juni 1985 om vurdering af virkningerne på miljøet af visse offentlige og private projekter(2).

De Meinweg er beskyttet ved direktiv 92/0043/EF, navnlig artikel 6 (stk. 2, 3 og 4). I henhold til artikel 7 i direktiv 92/0043/EF gælder disse bestemmelser også for særligt beskyttede områder som defineret i direktiv 79/0409/EØF. Genåbningen af Ijzeren Rijn-jernbanelinjen synes at være et projekt, jf. artikel 6, stk. 3, der må formodes at få betydelig indvirkning på De Meinweg. I så fald skal projektet underkastes en passende vurdering for så vidt angår virkningerne heraf for De Meinweg, navnlig for de levesteder og arter, der er beskyttet i henhold til direktiv 92/0043/EF og direktiv 79/0409/EF, såsom firbenarten Triturus cristatus, paddearten Pelobates fuscus og tranen (Grus grus). Hvis en sådan vurdering munder ud i, at der er tale om negative virkninger, finder artikel 6, stk. 4, anvendelse. Det påhviler medlemsstaten at anvende artikel 6, stk. 4. Kommissionen kan ikke ud fra de foreliggende oplysninger bedømme, om der er tale om en overtrædelse af direktiv 79/0409/EØF eller direktiv 92/0043/EF. Den vil derfor anmode de hollandske myndigheder om yderligere oplysninger om projektet og virkningerne heraf, i henhold til direktiv 79/0409/EØF og direktiv 92/0043/EF. Projektet vil ikke blot påvirke De Meinweg, men også Weerter en Budelerbergen, som er et område, der er foreslået som særligt beskyttelsesområde i henhold til direktiv 79/0409/EØF. Hvad De Meinweg angår, vil Kommissionen ikke tage yderligere skridt på nuværende tidspunkt, da der endnu ikke er noget der tyder på, at direktiv 79/0409/EØF eller direktiv 72/0043/EF er overtrådt.

På dette stadium i projektet er det op til de berørte medlemsstater at vurdere mulige alternativer til projektet. En sådan vurdering er obligatorisk, hvis artikel 6, stk. 4 i direktiv 92/0043/EF finder anvendelse på projektet. Kommissionen vil anmode de hollandske myndigheder om oplysninger om anvendelsen af artikel 6, stk. 4. I henhold til nærhedsprincippet er det op til de berørte medlemsstater at vurdere og fastlægge den fremtidige anvendelse af jernbanelinjer, herunder spørgsmålet om hvorvidt både passagertog og godstog kan anvende linjen.

(1) EFT L 103 af 25.4.1979.

(2) EFT L 175 af 5.7.1985.